Document ID: 32008D0853

NEUVOSTON PÄÄTÖS,
tehty 20 päivänä lokakuuta 2008,
Kyproksen viranomaisten valtion hätäavun myöntämisestä vuosien 2007-2008 kuivuuden seurauksista selviytymiseksi maatalousalalla
(2008/853/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 88 artiklan 2 kohdan kolmannen alakohdan,
ottaa huomioon Kyproksen hallituksen 19 päivänä syyskuuta 2008 esittämän pyynnön,
sekä katsoo seuraavaa:
(1)
Kypros esitti 19. syyskuuta 2008 neuvostolle pyynnön, että neuvosto tekisi perustamissopimuksen 88 artiklan 2 kohdan kolmannen alakohdan mukaisesti päätöksen, jonka mukaan Kyproksen suunnitelma myöntää äärimmäisestä kuivuudesta kärsineille kyproslaisille maanviljelijöille kansallista tukea, jotta he voisivat aloittaa seuraavan tuotantokierroksen, soveltuu yhteismarkkinoille.
(2)
Kyprosta on kohdannut toiseksi pahin ja pisin kuivuus vuoden 1900 jälkeen, mikä johtuu vähäisistä sateista vuosina 2007 ja 2008. Vuoden 2008 elokuu osoittautui viime vuosikymmenen kuumimmaksi kuukaudeksi, ja sademäärä tammikuusta elokuuhun 2008 oli ainoastaan 50 prosenttia normaalitasosta.
(3)
Vuoden 2008 satoa koskevien alustavien tietojen mukaan 95 prosenttia viljan viljelyalasta ei ole tuottanut satoa lainkaan, kun taas rehun tuotanto on laskenut niin merkittävästi, että sillä ei ole pystytty kattamaan edes märehtijöiden vähimmäisruokintatarpeita.
(4)
Kyproksen patoverkosto, joka sisälsi noin 150 miljoonaa kuutiometriä eli 54,7 prosenttia kapasiteetista vuoden 2005 lopulla, käsittää tällä hetkellä ainoastaan 11 miljoonaa kuutiometriä eli 4 prosenttia kapasiteetista, minkä vuoksi viranomaisten oli tiukasti säännösteltävä kasteluun tarkoitetun vedenjakelua vuoden 2007 alussa ja lopetettava se kokonaan vuonna 2008.
(5)
Näitä vahinkoja on pidettävä sitä vakavampina ja tavallista poikkeuksellisempina, kun Kypros on ottanut käyttöön tehokkaat riskin- ja kriisinhallintavälineet. Erityisesti todettakoon, että Kypros soveltaa entistä parempia kastelutekniikoita melkein 95 prosenttiin alueesta, joka on kastelun piirissä, ja se on ottanut käyttöön vesitariffeja koskevan politiikan ja rangaistustoimenpiteet, joilla estetään liiallinen vedenkulutus ja -hukka, sekä tukenut ja kannustanut vedenkierrätysjärjestelmien asentamista koteihin. Lisäksi Kyproksen kansalliseen maaseudunkehittämisohjelmaan (2007-2013) sisältyy jo monia toimenpiteitä, joiden tarkoituksena on parantaa veden käyttöä.
(6)
Koska kuivuudesta kärsineiden kyproslaisten maanviljelijöiden tulot ovat romahtaneet, vakavana uhkana on se, että heillä ei ole taloudellisia resursseja perheittensä välittömien tarpeiden tyydyttämiseen ja uuden kauden aloittamiseen, mistä välittömänä uhkana on viljelysmaiden autioituminen, maaperän eroosio ja aavikoituminen.
(7)
Myönnettävän valtionavun määrä on 67 500 000 euroa, ja siitä hyötyy 34 000 tukiperusteet täyttävää maanviljelijää ja 3 000 karjanpitäjää.
(8)
Jotta valtionapu olisi tehokasta, se on myönnettävä ja sen on oltava maanviljelijöiden käytettävissä mahdollisimman pian.
(9)
Komissio ei ole tässä vaiheessa antanut lausuntoa avun luonteesta ja soveltuvuudesta.
(10)
Tavallisesta poikkeavien olosuhteiden vuoksi avun voidaan siten poikkeuksellisesti, ja siinä määrin kuin se on syntyneen hätätilanteen korjaamiseksi ehdottoman välttämätöntä, katsoa soveltuvan yhteismarkkinoille tässä päätöksessä säädetyin edellytyksin,
ON TEHNYT TÄMÄN PÄÄTÖKSEN:
1 artikla
Kyproksen viranomaisten maatalousalalle myöntämä poikkeuksellinen lisäapu, jonka määrä on enintään 67 500 000 euroa, katsotaan yhteismarkkinoille soveltuvaksi.
2 artikla
Tämä päätös on osoitettu Kyproksen tasavallalle.
Tehty Luxemburgissa 20 päivänä lokakuuta 2008.

Labels: 20
18
19
6